SKRIFTLIG FORESPØRGSEL E-0400/01

af Rosa Miguélez Ramos (PSE) til Kommissionen

(15. februar 2001)

Om: Linjeføring for atlanterhavsmotorvejen ved Porriño

Som svar på min forespørgsel P-1736/00(1) meddelte Kommissionen mig den 22. juni 2000, at den havde besluttet at indlede sag i forbindelse med den afgørelse, der er truffet af det spanske ministerium for offentlige arbejder og det koncessionerede selskab om at føre atlanterhavsmotorvejen gennem Porriño (Pontevedra, Spanien) i umiddelbar nærhed af lagunen ved Gándaras de Budiño, et område, der efter planen skal indgå i Natura 2000-nettet, og som er opført i registret over naturområder i Galicien.

Hvilke resultater har Kommissionen opnået, siden den indledte ovennævnte sag?

Hvilke spørgsmål har Kommissionen, som lovet i dens svar, stillet den spanske regering, og hvilke svar har den modtaget?

Mener Kommissionen, at Rådets direktiv 92/43/EØF(2) om bevaring af naturtyper bliver overholdt?

(1) EFT C 53 E af 20.2.2001, s. 183.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(5. april 2001)

I sit svar på skriftlig forespørgsel P-1736/00 fra det ærede medlem(1) oplyste Kommissionen, at den ikke rådede over informationer om de forhold, det ærede medlem fremførte, og at den følgelig i betragtning af, at det pågældende område med betegnelsen Gandaras de Budiño af de spanske myndigheder var blevet udpeget som en lokalitet af fællesskabsbetydning (ES 1140011) havde besluttet at indlede en rutinemæssig undersøgelse vedrørende de forhold, der var nævnt i den skriftlige forespørgsel, med det formål at forhøre sig hos de spanske myndigheder om, hvorvidt fællesskabsretten var blevet overholdt i det foreliggende tilfælde. Det skal præciseres, at den omstændighed, at Kommissionen indleder en rutinemæssig undersøgelse, ikke på nogen måde er ensbetydende med, at den er af den opfattelse, at der foreligger en overtrædelse af fællesskabsretten. Således vil Kommissionen i det foreliggende tilfælde først kunne udtale sig om sagens realitet efter at have indhentet mere fyldestgørende informationer om det pågældende projekt fra de spanske myndigheders side.

Kommissionen har på grundlag af de informationer, det ærede medlem har fremført i sin skriftlige forespørgsel, udbedt sig yderligere kommentarer hertil fra de spanske myndigheders side. Den har ligeledes anmodet disse om at sende den en genpart af den miljøindvirkningsvurdering, der er blevet foretaget i forbindelse med projektet, samt en detaljeret beskrivelse af de levestedsformer, der er repræsenteret i det pågældende område.

Kommissionen har modtaget et svar fra de spanske myndigheder vedrørende det pågældende projekt, og dette svar er nu til genstand for en nærmere analyse.

Det bør dog allerede nu understreges, at de spanske myndigheder i deres svar tilkendegiver, at projektet har været genstand for en miljøindvirkningsvurdering, i henhold til hvilken det er blevet erklæret for levedygtigt. Desuden understreger de pågældende myndigheder, at selv om det er rigtigt, at projektet kommer til at berøre en del af lokaliteten er denne allerede kraftigt forringet, og de arter og naturtyper, som lå til grund for udpegningen af lokaliteten forekommer ikke i den del, hvor projektet skal gennemføres.

Kommissionen vil under alle omstændigheder sikre sig, at den gældende fællesskabsret bliver overholdt.

(1) EFT C 53 E af 20.2.2001, s. 183.